A Közszolgálati Törvényszék F-83/14. sz., Silvan kontra Bizottság ügyben 2015. szeptember 22-én hozott ítélete ellen Juha Tapio Silvan által 2015. december 2-án benyújtott fellebbezés
(T-698/15. P. sz. ügy)
Az eljárás nyelve: francia
Felek
Fellebbező: Juha Tapio Silvan (Brüsszel, Belgium) (képviselők: N. de Montigny és J.-N. Louis ügyvédek)
A másik fél az eljárásban: Európai Bizottság
Kérelmek
A fellebbező azt kéri, hogy a Törvényszék:
a következőképpen határozzon:
helyezze hatályon kívül a Közszolgálati Törvényszék (második tanács) F-83/14. sz._Tapio Silvan kontra Bizottság ügyben 2015. szeptember 22-én hozott ítéletét;
valamint újabb rendelkezések meghozatala keretében
a következőképpen határozzon:
semmisítse meg a felperes előléptetését mellőző határozatot;
a Bizottságot kötelezze mindkét eljárás költségeinek viselésére.
Jogalapok és fontosabb érvek
Fellebbezése alátámasztása érdekében a fellebbező három jogalapra hivatkozik.
Az első, a hivatkozott jogalapok elfogadhatóságára alapított jogalap, amely két részből áll:
Az első rész az eljárási szabályok megsértésén és a Közszolgálati Törvényszék azon téves jogalkalmazásán alapul, hogy az érdemeknek a kinevezésre jogosult hatóság általi összehasonlító vizsgálatát elfogadhatatlannak nyilvánította;
A második rész a Közszolgálati Törvényszék azon téves jogalkalmazásán alapul, hogy nem mérlegelte a felperes által bemutatott, a kinevezésre jogosult hatóság összehasonlító vizsgálatának az előléptetési eljárás összes szakaszában fennálló hiányára vonatkozó bizonyítékokat.
A második, az 54. cikk megsértésére és az érdemek összehasonlító vizsgálatának hiányára alapított jogalap két részből áll:
Az első rész egyrészt a Közszolgálati Törvényszéknek a bemutatott iratok vizsgálata keretében jelentkező téves jogalkalmazásán, a felek által bemutatott bizonyítékok elferdítésén, a hatékony bírósági felülvizsgálat hiányán, valamint az indokolás hiányán, másrészt értékelési hibán, az indokolás hiányán, a hatékony bírósági felülvizsgálat hiányán, valamint a bizonyítékok elferdítésén alapul;
A második rész egyrészt a felperes által megfogalmazott jogalapok értékelésével kapcsolatos téves jogértelmezésen alapul, mivel a Közszolgálati Törvényszék azt állapította meg, hogy az alperes nem emelt jogellenességi kifogást az Európai Bizottság által 2011. november 14-én elfogadott, a személyzeti szabályzat 45. cikkének C(2011) 8190 általános végrehajtási rendelkezéseivel szemben, mivel a Közszolgálati Törvényszék szerint az előléptetési vegyes bizottság előtti szakaszban semmilyen összehasonlító vizsgálatot nem kell lefolytatni, másrészt értékelési hibán és a bemutatott bizonyítékok elferdítésén alapul.
A harmadik, az érdemek vizsgálatával kapcsolatos értékelési hibára alapított jogalap két részből áll:
Az első rész a Közszolgálati Törvényszék bizonyítási teherrel kapcsolatos téves jogértelmezésén alapul;
A második rész értékelési hibán és a bemutatott bizonyítékok elferdítésén alapul.
____________